1I Crísto xoj resaj pu'ab i ujer 'atbal tzij, xo'onbej chake chi n-ta chic pakawi; rumal-i yix chix 'ol queje ile, mi ya chic iwib piqui'ab ique chi que terej chirij i 'atbal tzij-le. 2Chitape'. Yin in a-Páblo quin bij iri chiwe: we yix qui ya iwib ca 'ani i retal circuncision che i ch'acul, que'el 'uri n-tu chac i Crísto chiwe. 3Xak quin bij chic chiwe chi pachin jun cu ya rib chi ca 'ani i retal che u ch'acul pacha que i aj Israel, 'o chukul 'uri cu 'an na pacha i cu bij ronojel i 'atbal tzij que ique. 4'O jujun chiwe yix quiqui ch'obo chi que e'el 'utz chuwach i Dios xa rumal u 'onquil ni'pa i 'atbal tzij-le. We queje qui 'an yix ile, iwo'tam can 'uri i Crísto; iwo'tam can i utzil chomal sujtal chiwe rumal i Dios. 5Péro yoj n-oj ta queje ile. Rumal u Tewal i Dios, cul ka c'ux che chi coj e'el 'utz chuwach i Dios xa rumal u cubibal ka c'ux che i Crísto. 6Man we yoj oj 'o che i Jesucrísto, n-ta co'on 'uri we 'o i retal che i ka ch'acul, xak we n-taj. Are i mer rajwaxic, are i u cubibal ka c'ux che i Crísto, xak we 'o u c'axnabal ka c'ux rumal. 7I yix, 'utz i 'anom te'ek. ¿Pachin xa 'anaw chiwe chi xi mayij u cojic i sak laj tzij? ¿Pachin xix tunuwic? 8N-are ti Dios xa 'anawic, man are ire chi quix u siq'uij ru'. 9Cha c'un chi c'ux wach co'on i cunbal re i caxlanwa: xa pich' coc ru' i 'or, péro ronojel i 'or ca walij rumal. 10Xui-ri yin, cul in c'ux che chi qui ch'ob ni yix pacha i quin ch'ob yin man xa jun i Kajwal 'o pakawi. Xui-ri, i Dios cu ya na pa tojpen pachin ca tijin chu yojic i nojbal yix, n-ta co'ono xa pachinok. 11Ix wachalal, i tzij chi quin tijin yin chu paxsaxic, are iri: chi xa rumal u camic i Crísto chuwach i cruz 'o i kelbal chi sak. N-quin bij ta chic we 'o u chac c'a caka coj i retal che i ka ch'acul. We tene c'a quin bij ile, n-queje tene quiqui 'an ch'o'oj-i i aj Israel winak chwij. 12Je ni'pa i quix qui c'achirsaj chu cojic i retal che i ch'acul yix, mas 'utz we tene su' quiqui jaq'uij i u cwenta i qui ch'acul ique. 13Yix ix wachalal, ix sic'tal rumal i Dios, 'elsabal iwe pu'ab i ujer 'atbal tzij. Xui-ri mi ch'ob yix mokxa ix o'tam chu 'anic ronojel tak u rayijbal i nojbal; n-are taj. Are i rumal ix o'tam, are tobal na re iwib chiwach rumal u c'axnabal i c'ux. 14C'ax chi na iwib chiwach, man ronojel i usuc' i 'atbal tzij re i mam Moises queje pacha que'el i jun-i: "C'ax cha na a lo'c'anij pacha c'ax u na'ic awib yet ca 'ano." I jun tzij-le, we at cojon-nak che, xak jun que'el 'uri pacha at cojon-nak che ronojel i 'atbal tzij. 15Yix 'ut, we to' ch'o'oj qui 'an chiwach, we to' qui raxij iwib chiwach, we to' qui bi' iwib chiwach, chi 'ana cwent 'uri, mokxa qui sachsaj iwib chiwach. 16Are i cwaj quin bij chiwe are iri: chi ya iwib pu'ab i u Tewal i Dios; queje ile n-qui ya ta 'uri iwib che i to' i rayijbal yix. 17Man yoj chi oj winak, lic ke wi, i to' ka rayijbal yoj co'on ch'o'oj chirij i u Tewal i Dios. Xak i u Tewal i Dios co'on ch'o'oj chirij i to' ka rayijbal yoj. I queb-le n-cacaj ta quib; are i craj i u Tewal i Dios chi caka 'ano, yoj n-cakaj taj. Rumal-i n-quix tiqui ta chu 'onquil pacha i quiwaj yix. 18Xui-ri, we are i u Tewal i Dios uc'awnak i wach, n-tu chac 'uri qui 'an pen u cojic i 'atbal tzij re i mam Moises. 19Lic ca 'alijinic wach tak i n-'us taj quiqui 'an i winak chi to' je teren chirij i qui rayijbal ique: 'o i achiab quiqui min quib cu' ixokib chi n-quixokil taj, xak 'o i ixokib queje ile quiqui 'ano; 'o i quiqui 'an i n-ch'am taj ru' i qui ch'acul; 'o i quiqui ya quib chu 'onquil tak i q'uixbalil; 20'o i quiqui coj qui 'ij i tiox chi xa ril je 'antalic; 'o i que 'e cu' i aj cojol 'a', cu' i aj 'itz; 'o i tzel quiquil jun chic; 'o i je aj ch'o'oj; 'o i ca titat qui pam che i cachi'il we 'utz u 'anom; 'o i juntir ca pe coywal. I je teren chirij i qui rayijbal, xui chique ique cacaj i 'utz; 'o i quiqui tzucuj wach i jachbal quixol quiqui 'ano; xa cacaj quiqui 'an jutak tzobaj che quib. 21Xa quiqui rayij wach 'o pu'ab jun chic; xak 'o i je aj camsanel; 'o i que 'abaric; 'o i quiqui ya quib chu 'anic tak qui nima'ij, n-quiqui na ta pich' quib chu 'onquil. Queje ile quiqui 'an i winak chi quiqui ya quib chu 'anic i to' qui rayijbal ique, xak 'o mas quiqui 'an chuwach ile. Quin bij chic pacha 'ax in bim wi: ni'pa i quiqui 'an queje ile, n-ta que che i 'atbal tzij re i Dios. 22Xui-ri, ni'pa i quiqui ya quib che u Tewal i Dios, ire cu ya chique chi 'o u c'axnabal qui c'ux, xak 'o qui quicotemal, xak 'o u chomal qui c'ux chiquiwach, xak 'o u nimal qui c'ux, xak je 'utz chique i winak, xak quiqui ya quib chi qui to'ic i winak, xak je suc'ul laj tak winak, 23xak n-quiqui 'an ta nim che quib, xak que tiqui chu 'atixic u rayijbal qui ch'acul. Ronojel iri, are u Tewal i Dios ca yawic. Ronojel ni'pa i 'utz-le, mi jun 'atbal tzij ca 'atiw na. 24Ni'pa i je re chic i Crísto, 'is co'tam can u 'onquil pacha tak i 'o piqui c'ux i to' winak; 'is qui camsam canok. I tak rayijbal chi n-'us taj, xak i itzel tak nojbal, 'is 'elsam chic u cho'ab chique. 25I u Tewal i Dios u yom jun ka c'aslemal c'ac'; cu maj 'uri caka ya che ire chi aj c'amol ka wach. 26Maka 'an nim che kib; maka 'an tak ile chi xa petsabal coywal i kachalal; xak ma titat ka pam che i kachi'il we 'o 'utz petnak puwi.
GÁLATAS 5